अब देखिए न सरकारी सिस्टम की ‘संवेदनशीलता’। पिछले साल नवंबर की बात है। बरेली में 55 साल की गरीब महिला शकीना राशन की दुकान से लेकर डीएम के दर तक राशन की गुहार लगातीं रहीं,, मगर नहीं मिला। क जब भूख से दम तोड़ दिया तो उसी प्रशासन ने घर पर अनाज की बोरियां भिजवा दी। ताकि भुखमरी से मौत पर पर्दा डाला जा सके। इस गरीब महिला के घर अगर दो-चार किलो राशन ही समय रहते दिया गया तो शायद महिला जान नहीं देती। जिस तरह से मरने के बाद शकीना के काम राशन नहीं आने वाला, उसी तरह गोपालदास नीरज के काम अब रुकी पेंशन कहां आने वाली। भला सोचिए, जो सिस्टम जीते जी किसी को एक दाना नहीं देता, जीते जी पेंशन के लिए तरसा देता है, वही मौत के बाद कितना दरियादिल हो जाता है। अनाज की बोरियां भेजी जाती हैं तो महीनों से रुकी पेंशन की अचानक चंद घंटों में जांच पूरी कर रोक हटा ली जाती है। यह कैसा सिस्टम है, जहां नीरज को रुकी पेंशन के लिए तो शकीना को घर में अनाज के लिए अपने मरने का इंतजार करना पड़ा।